ཕྱོགས་མཚུངས་སེང་གེ་ཁ་འབབ་ཀྱི་གཙང་པོའིལུང་གཞུང་ལ་འཕགས་པའི་མི་རིགས་ཀྱིས་བཙན་འཛུལ་མ་བྱས་གོང་མི་རིགས་གཞན་ཞིག་གཏན་ཆགས་གནས་ཡོད་ཅིང་།མི་རིགས་དེའི་ཤེས་རིག་ལ་དེང་རབས་མཁས་པ་རྣམས་ཀྱིས་སེང་གེ་ཁ་འབབ་ཤེས་རིགཅེས་འབོད་ལ།ཤེས་རིག་དེ་དར་ཡུན་ཕྱི་ལོ་མ་ཚུགས་གོང་གི་ལོ་ཉིས་སྟོང་གཙོ་བོར་བྱས་པ་དེའི་ཡན་མན་གྱི་ལོ་ཆིག་སྟོང་སྐོར་ལ་ངོས་འཛིན་བྱེད་པ་རེད།ཤེས་རིག་འདི་དར་སའི་ས་ཁུལ་གྲགས་ཆེ་ཤོས་སེང་གེ་ཁ་འབབ་ཀྱི་ཉེ་འགྲམ་དུ་ཆགས་པའི་ཧ་རབ་པཱདང་།མོ་ཧེ་ཇོ་ད་རོཞེས་གྲགས་པའི་གྲོང་ཁྱེར་གཉིས་ཡིན།གནའ་རྫས་རྟོག་ཞིབ་རིག་པའི་ཉམས་ཞིབ་ལ་བརྟེན་ནས་ཤེས་རིག་འདི་ཀོ་ས་གནས་རྒྱ་ཆེན་པོར་དར་བར་གསལ་པོར་ཆགས།ས་སྔོག་འདོན་བྱས་ཏེ་ཐོན་པའི་རིག་རྫས་སོགས་ལ་རྟོག་ཞིབ་བྱས་པའི་གྲུབ་འབྲས་ལ་མི་རིགས་འདིས་ལྕགས་རིགས་བེད་སྤྱོད་བྱས་ཡོད་པ་དང་།གྲོང་ཁྱེར་ཕུན་སུམ་ཚོགས་པོ་ཡོད་པ་དང་།མི་རིགས་འདིའི་ཆོས་ལུགས་དང་འབྲེལ་བའི་རིག་རྫས་དང་།ཕྱིས་ཀྱི་ཧིན་དུའི་ཆོས་ལུགས་དབར་འབྲེལ་བ་ཡོད་པའང་ཚོད་དཔགས་ཐུབ་ཀྱི་ཡོད་པ་རེད།སྟབས་མི་ལེགས་པ་ཞིག་ལ་ཤེས་རིག་འདི་བཞིན་ས་གནས་རྒྱ་ཁྱོན་ཆེན་པོར་མི་ལོ་ཆིག་སྟོང་སྐོར་བརྒྱུད་ནས་དར་རུང་དུས་སྐབས་ཤིག་ཏུ་གློ་བུར་དུ་འཇའ་ཡལ་བ་ལྟར་རྩ་བརླག་ཏུ་ཕྱིན་རྐྱེན་གྱིས་མི་རིགས་འདིས་རྒྱ་གར་གྱི་ཤེས་རིག་ཡར་རྒྱས་འགྲོ་བར་ཤུགས་རྐྱེན་ཅི་ཐེབས་སྐོར་ཞིབ་འཇུག་བྱེད་རྒྱུ་བསྡད་ཡོད་དོ།།